b'\n_START_ARTICLE_\nEvi Sachenbacher-Stehle\n_START_SECTION_\nMaastohiihto\n_START_PARAGRAPH_\nSachenbacher-Stehle kiersi hiihdon maailmancupia kaudesta 1998\xe2\x80\x931999 l\xc3\xa4htien. Maailmancupissa h\xc3\xa4n on saavuttanut kaksi henkil\xc3\xb6kohtaista osakilpailuvoittoa. Palkintopallisijoituksia h\xc3\xa4nell\xc3\xa4 on kaikkiaan kaksitoista. Maailmancupin kokonaispisteiss\xc3\xa4 h\xc3\xa4n on sijoittunut nelj\xc3\xa4nneksi kausilla 2002\xe2\x80\x932003 ja 2005\xe2\x80\x932006._NEWLINE_Ensimm\xc3\xa4isen arvokisamitalinsa Sachenbacher-Stehle saavutti 1999 Ramsaun MM-kisoissa, miss\xc3\xa4 h\xc3\xa4n saavutti viestist\xc3\xa4 pronssia. 2002 Salt Lake Cityn olympialaisista h\xc3\xa4n saavutti kultamitalin viestist\xc3\xa4 ja hopeaa sprintist\xc3\xa4. Kymmenen kilometrin yhdistelm\xc3\xa4kisassa h\xc3\xa4n oli 18:s ja 15 kilometrin vapaalla 12:s. Val di Fiemmen MM-hiihdoista 2003 h\xc3\xa4n saavutti j\xc3\xa4lleen viestikultaa ja saavutti takaa-ajokilpailusta hopeamitalin. Sprinttikisassa h\xc3\xa4n oli viides ja 30 kilometrin vapaalla kuudes._NEWLINE_2006 Torinon olympialaisista Sachenbacher-Stehle saavutti hopeaa viestist\xc3\xa4, oli viides parisprintiss\xc3\xa4, 13:s 30 kilometrin vapaan kisassa ja 20:s 10 kilometrin perinteisell\xc3\xa4. Kisojen aikana h\xc3\xa4n sai viiden vuorokauden kilpailukiellon korkeiden hemoglobiiniarvojen takia. Sachenbacher-Stehlen mukaan vaihtelevat veriarvot johtuvat geneettisist\xc3\xa4 syist\xc3\xa4._NEWLINE_2007 Sapporon MM-hiihdoista Sachenbacher-Stehle saavutti hopeaa viestist\xc3\xa4 ja parisprintist\xc3\xa4 yhdess\xc3\xa4 Claudia K\xc3\xbcnzel-Nystadin kanssa. 15 km:n matkalla h\xc3\xa4n oli nelj\xc3\xa4s, 10 km:n matkalla kuudes ja 30 km:n matkalla kymmenes. Liberecin MM-kilpailuissa 2009 h\xc3\xa4n hiihti toisen osuuden Saksan saadessa viestihopeaa. Sprintiss\xc3\xa4 h\xc3\xa4n oli seitsem\xc3\xa4s ja 15 km:n matkalla kymmenes._NEWLINE_Vancouverin olympialaisissa 2010 h\xc3\xa4n voitti Nystadin kanssa parisprintiss\xc3\xa4 kultaa ja viestijoukkueen mukana hopeaa. 30 km:n perinteisell\xc3\xa4 h\xc3\xa4n sijoittui nelj\xc3\xa4nneksi, yhdistelm\xc3\xa4kilpailussa 11:nneksi ja 10 kilometrin vapaan hiihtotavan kilpailussa 12:nneksi. Oslon MM-kilpailuissa 2011 h\xc3\xa4n oli sek\xc3\xa4 yhdistelm\xc3\xa4kilpailussa ett\xc3\xa4 30 kilometrill\xc3\xa4 kolmastoista.\n_START_SECTION_\nAmpumahiihto\n_START_PARAGRAPH_\nAmpumahiihdon maailmancupissa Sachenbacher-Stehle kilpaili ensimm\xc3\xa4isen kerran Pokljukassa joulukuussa 2012. H\xc3\xa4n kilpaili lajissa my\xc3\xb6s Sot\xc5\xa1in talviolympialaisissa 2014. Sot\xc5\xa1issa h\xc3\xa4nen paras sijoituksensa oli alun perin yhteisl\xc3\xa4hd\xc3\xb6n nelj\xc3\xa4s sija, mutta h\xc3\xa4n antoi kisoissa metyyliheksamiinia sis\xc3\xa4lt\xc3\xa4neen dopingn\xc3\xa4ytteen ja h\xc3\xa4nen suorituksensa yhteisl\xc3\xa4ht\xc3\xb6kilpailussa hyl\xc3\xa4ttiin. Sachenbacher-Stehle sai tapauksesta alun perin kahden vuoden kilpailukiellon, mutta h\xc3\xa4n valitti kilpailukiellostaan urheilun kansainv\xc3\xa4liseen vetoomustuomioistuimeen, joka lyhensi kilpailukiellon kuuden kuukauden pituiseksi. Kiellon lyhent\xc3\xa4mist\xc3\xa4 perusteltiin n\xc3\xa4ytteiden k\xc3\xa4sittelyvirheell\xc3\xa4 ja urheilijan syyllisyyden minimaalisuudella. Sachenbacher-Stehlen mukaan h\xc3\xa4n sai kielletty\xc3\xa4 ainetta saastuneesta teest\xc3\xa4._NEWLINE_Sachenbacher-Stehle ilmoitti uransa lopettamisesta marraskuussa 2014.'